EIROPAS KOMISIJA Briselē, 24.8.2016 COM(2016) 521 final KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Regula (EK) Nr. 428/2009, ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei



KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Regula (EK) Nr. 428/2009, ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei 1. Ievads Regulas (EK) Nr. 428/2009 23. panta 3. punktā paredzēts, ka Komisija par divējāda lietojuma preču koordinācijas grupas (“DUCG”) darbībām, pārbaudēm un apspriedēm Eiropas Parlamentam sniedz gada ziņojumu. Turklāt Komisijas paziņojumā (COM(2014)244) atzīts, ka ziņojumu un tādas informācijas par kontroli publicēšana, kura nav sensitīva, varētu būt izšķirīgs solis pārredzamības sekmēšanai un dalībnieku atbilstības un kontroles īstenošanas spējas uzlabošanai. Šo ziņojumu, balstoties uz dalībvalstu ieguldījumu, sagatavoja DUCG un Komisija . Tajā sniegta informācija par regulas īstenošanu 2015. gadā un ietverti agregēti eksporta kontroles dati par 2014. gadu. 2. Politikas un tiesiskā regulējuma attīstība 2.1. Eksporta kontroles politikas pārskatīšana Pirms Komisijas 2014. gada 24. aprīļa paziņojuma (COM(2014)244) pieņemšanas Komisija veica ietekmes novērtējumu, lai novērtētu izmaksas un ieguvumus, kas saistīti ar dažādiem pārskatīšanas risinājumiem, un konstatētu piemērotākās reglamentējošās un nereglamentējošās darbības ( http://ec.europa.eu/smartregulation/ impact/planned_ia/docs/2013_trade_015_duxc_en.pdf). Lai no 2014. gada decembra līdz 2015. gada oktobrim īstenotu datu vākšanas projektu, Komisija ietekmes novērtējuma atbalsta nolūkā nolīga ārējo konsultantu, kura uzdevums bija izstrādāt metodes datu un informācijas vākšanai un analizēšanai saistībā ar divējāda lietojuma preču nozarēm un kontroles ekonomisko un sociālo ietekmi, ar to saistītajām problēmām un attiecīgajiem pārskatīšanas pasākumiem. Līdztekus tam Komisija no 2015. gada 15. oktobra līdz 15. jūlijam veica sabiedrisko apspriešanu tiešsaistē, lai apkopotu ieinteresēto personu un sabiedrības viedokļus par pārskatīšanas mērķiem un risinājumiem un to iespējamo ietekmi uz ES eksporta kontroles politiku. Apspriešanas rezultāti ir pieejami te: http://trade.ec.europa.eu/doclib/docs/2015/november/tradoc_154003.pdf .

Turklāt Komisija veica mērķorientētu apspriešanos un sadarbību ar galvenajām ieinteresētajām personām. Komisija apspriedās ar Padomes Divējādi lietojamu preču jautājumu darba grupu, sniedzot jaunāko informāciju par datu vākšanas projektu, kā arī par notiekošo ietekmes novērtējumu. Eksporta kontroles politikas pārskatīšana vairākkārt bija arī Eiropas Parlamenta darba kārtībā, piemēram, Cilvēktiesību apakškomitejas (DROI) un Starptautiskās tirdzniecības komitejas (INTA) sanāksmē 2015. gada 23. aprīlī, galveno uzmanību pievēršot izsekošanas un uzraudzības sistēmu ietekmei uz cilvēktiesībām trešās valstīs, kā arī seminārā par divējāda lietojuma preču eksporta kontroli, kuru 2015. gada 15. jūnijā organizēja INTA komiteja un Drošības un aizsardzības apakškomiteja (SEDE). Eksporta kontrole bija iekļauta virknē Parlamenta jautājumu INTA komitejā, kā arī 2015. gada 5. oktobra plenārsēdē. Visbeidzot, 2015. gada 7. decembrī kopā ar Luksemburgas prezidentūru Eiropas Savienībā tika rīkots eksporta kontroles forums nolūkā apmainīties viedokļiem ar nozares un pilsoniskās sabiedrības pārstāvjiem. Foruma ziņojums ir pieejams: http://trade.ec.europa.eu/doclib/docs/2015/december/tradoc_154041.pdf . 2.2. Grozījumi Regulā (EK) Nr. 428/2009 Pārskata periodā Padomes Regula (EK) Nr. 428/2009 ir vienreiz grozīta. Ar Komisijas 2015. gada 12. oktobra Deleģēto regulu (ES) Nr. 2420/2014 tika atjaunināts ES kontroles saraksts regulas I pielikumā un iestrādāti grozījumi, par kuriem bija panākta vienošanās saistībā ar daudzpusējiem eksporta kontroles režīmiem 2014. gadā. Tādējādi 2015. gada ES kontroles sarakstā ietverti vairāk nekā 100 grozījumi, vairākums no kuriem izriet no Vasenāras vienošanās un raķešu tehnoloģiju kontroles režīma. Šie grozījumi jo īpaši attiecas uz darbmašīnu, aviācijas tehnoloģiju un gaisa kuģu spārnu locīšanas sistēmu, kosmosa kuģu aprīkojuma un civilo bezpilota lidaparātu kontroli, kā arī uz to, ka no saraksta tika svītroti konkrēti šifrētas informācijas drošības produkti. Atbilstoši I pielikuma grozījumiem tika atjaunināts arī regulas II un IV pielikums. Jaunais atjauninātais un konsolidētais ES kontroles saraksts stājās spēkā 2015. gada 25. decembrī, tādējādi ļaujot ES pildīt savas starptautiskās saistības attiecībā uz eksporta kontroli un palīdzot ES eksportētājiem gadījumos, kad kontroles parametri bija padarīti elastīgāki. 2.3. Valstu īstenošanas pasākumi Regula ir saistoša kopumā un tieši piemērojama visās dalībvalstīs, taču tā arī paredz, ka dalībvalstīm būtu jāpiemēro pasākumi, lai īstenotu konkrētus noteikumus, un ka informācija par šiem pasākumiem būtu jāpublicē Eiropas Savienības Oficiālajā Vēstnesī. 2015. gada 13. februāra Oficiālā Vēstneša izdevumā tika publicēts paziņojums, sniedzot pārskatu par dalībvalstu īstenotajiem pasākumiem, piemēram, saistībā ar starpniecību un tranzīta kontroli, kontroles paplašināšanu, lai ietvertu sarakstā neuzskaitītas preces sabiedrības drošības un cilvēktiesību apsvērumu dēļ, valsts vispārēju eksporta atļauju ieviešanu un kontroles piemērošanu pārvadājumiem ES attiecībā uz sarakstā neuzskaitītām precēm, īstenotās kontroles, kā arī sniedzot informāciju par valsts eksporta kontroles iestādēm. 3. Divējāda lietojuma preču koordinācijas grupas darbības Ar regulas 23. pantu tiek izveidota DUCG, kas apvieno ekspertus no Komisijas un dalībvalstīm, lai izskatītu jebkādus jautājumus, kuri attiecas uz eksporta kontroles piemērošanu, un praktiski uzlabotu tās konsekvenci un efektivitāti visā ES. 3.1. Apspriedes par īstenošanas jautājumiem Pārskata laikposmā DUCG organizēja apspriedes par vairākiem aktuāliem jautājumiem attiecībā uz regulas īstenošanu. DUCG rīkoja septiņas sanāksmes un apsprieda konkrētus kontroles jautājumus, piemēram, par klauzulas “speciāli izstrādātas sastāvdaļas” interpretāciju, prasību eksportēto preču izvešanas muitas iestādē uzrādīt T5 sertifikātu, invertoru kontroli, “eksportētāja” un “tālākpārdevēja” definīcijas piemērošanu, tranzīta kontroles piemērošanu saskaņā ar regulu par divējāda lietojuma precēm un divējāda lietojuma pētniecības kontroli. DUCG veica tehnisku informācijas apmaiņu attiecībā uz valsts pasākumu īstenošanu un sagatavoja atjauninātu Informatīvo piezīmi par valsts pasākumiem publicēšanai Oficiālajā Vēstnesī (skat. iepriekš). DUCG pārskatīja metodoloģiju un pieeju datu apmaiņai un veica visaptverošu licencēšanas datu vākšanu (par 2014. gada datiem), lai veicinātu informācijas apmaiņu starp dalībvalstīm un sekmētu publisku pārredzamību par ES divējāda lietojuma preču eksporta kontroli. DUCG iesaistījās arī “datu ievākšanas projektā”, ko īsteno Stokholmas Starptautiskais miera pētniecības institūts (SIPRI) un Ecorys, lai atbalstītu eksporta kontroles politikas pārskatīšanas ietekmes novērtējumu. DUCG uzraudzīja kopīgi ar muitas dienestiem izveidotās tehnisko jautājumu apakšgrupas darbības, izskatot konverģences iespējas muitas dienestu “atzīto uzņēmēju programmās” ar eksporta kontroles “iekšējās atbilstības programmām”. DUCG apstiprināja tehnisko jautājumu apakšgrupas secinājumus, jo īpaši par kopīgo pamatnostādņu izveidi attiecībā uz ES mēroga standartiem iekšējās atbilstības programmai (ICP) un sadarbības starp muitas un eksporta kontroles iestādēm uzlabošanai. DUCG uzraudzīja “Uzraudzības tehnoloģiju ekspertu grupas” (“STEG”) darbības; tajā piedalījās eksperti no dalībvalstīm un Komisijas, lai apspriestu jautājumus, kas saistīti ar kiberuzraudzības tehnoloģiju kontroli un informācijas apmaiņu par attiecīgajām norisēm. STEG pārskatīja norises attiecībā uz kontroles un tehniskajiem parametriem un apmainījās viedokļiem par pieejām kontrolei valstu, Eiropas un daudzpusējā līmenī, kā arī šo pieeju iespējamo ietekmi uz ES un tās pilsoņu cilvēktiesībām un drošību. STEG rīkoja arī tikšanās ar ieinteresētajām personām no rūpniecības nozares, akadēmiskajām aprindām un citām pilsoniskās sabiedrības organizācijām. 3.2. Tehniskais atbalsts, lai sagatavotu ES kontroles saraksta atjauninājumus DUCG rīkoja tehniskās konsultācijas, lai palīdzētu sagatavot Komisijas deleģēto regulu, ar ko atjaunina ES kontroles sarakstu. Valstu eksperti apmainījās ar tehnisko pieredzi ar kompetentajām iestādēm un piedalījās kopīgajā apmācībā, DUCG ārkārtas sanāksmē izceļot svarīgākās izmaiņas kontroles sarakstā. 3.3. ES pamatnostādnes par divējāda lietojuma preču eksporta kontroli DUCG uzsāka sagatavot ES pamatnostādnes strukturētai informācijas un konsultāciju apmaiņai starp dalībvalstīm attiecībā uz Regulas (EK) Nr. 428/2009 I pielikuma 5. kategorijas 2. daļas 3. piezīmes – “piezīme par kriptogrāfiju” – piemērošanu un attiecībā uz “eksportētāja” definīciju situācijās, kurās ir iesaistīts tālākpārdevējs.

3.4. Informācijas apmaiņa starp kompetentajām iestādēm DUCG turpināja atbalstīt Divējāda lietojuma preču elektroniskās sistēmas (“DUeS”), drošas un šifrētas elektroniskās sistēmas, ko uztur Komisija, turpmāku izstrādi, lai nodrošinātu efektīvu informācijas apmaiņu starp eksporta kontroles iestādēm un Komisiju. DUeS sistēmās DUCG ieviesa jaunas funkcijas un uzlabojumus, īpaši lai uzlabotu informācijas apmaiņu cita starpā attiecībā uz atteikumiem, kas izdoti, pamatojoties uz Regulas (ES) Nr. 833/2014 2. un 2.a pantu (ES sankcijas pret Krievijas Federāciju), nemateriālu tehnoloģiju nodošanu. Turklāt 2015. gada decembrī tika ieviesta jauna, drošāka funkcija lietotāju piekļuvei un pārvaldībai. Svarīgi ir tas, ka 2015. gada oktobrī DUeS tika izveidota jauna nodaļa, lai sekmētu informācijas apmaiņu par atteikumiem, kas izdoti saskaņā ar Regulu (EK) Nr. 1236/2005 par tādu preču tirdzniecību, ko varētu izmantot nāvessoda izpildei, spīdzināšanai vai citādai nežēlīgai, necilvēcīgai vai pazemojošai rīcībai vai sodīšanai (Spīdzināšanas izskaušanas regula), un atbilstīgi Komisijas pieejai sinerģijas starp dažādiem drošības jomas eksporta kontroles instrumentiem uzlabošanai. 3.5. Pārredzamība un dialogs ar nozares un akadēmisko aprindu pārstāvjiem DUCG 2015. gada 7. decembrī rīkoja “DUCG-Industry Forum” (DUCG rūpniecības nozares forumu), ka notika Briselē; tajā piedalījās divējāda lietojuma nozares asociācijas, uzņēmumi un pilsoniskās sabiedrības organizācijas nolūkā apspriest pārskatīšanas risinājumus un tiešsaistes sabiedriskās apspriešanas par eksporta kontroles režīma pārskatīšanu rezultātus ( http://ec.europa.eu/trade/import-and-export-rules/export-from-eu/dual-use-controls/index_en.htm ). DUCG arī sagatavoja dokumentus, lai palīdzētu eksportētājiem īstenot noteikumus. Konkrētāk, piezīmju dokumentā “Comprehensive Change Note” informācijas nolūkā apkopoti kontroles teksta grozījumi ES kontroles sarakstā, ko ieviesa ar Komisijas Deleģēto Regulu (ES) Nr. 2015/2420 ( http://trade.ec.europa.eu/doclib/docs/2015/october/tradoc_153892.pdf ). 3.6. Eksporta kontroles uzraudzība un piemērošana Komisija veicina eksporta kontroles efektīvu uzraudzību un piemērošanu ES ar dažādām atbalsta darbībām. 2015. gadā Komisija nāca klajā ar atjaunotu “atbilstības tabulu”, kas sasaista muitas kodus ar divējāda lietojuma preču klasifikāciju, un turpināja iekļaut eksporta kontroles pasākumus ES muitas tarifu tiešsaistes datubāzē (TARIC)(http://trade.ec.europa.eu/doclib/docs/2016/february/tradoc_154240.pdf). 3.7. Ekspertu grupa 2015. gadā ekspertu grupa, ko vada Komisijas Kopīgais pētniecības centrs (JRC), un dažu dalībvalstu nodrošinātie eksperti turpināja atbalstīt ES eksporta kontroles iestādes, kas lūdza sniegt ieteikumus saistībā ar konkrētiem licencēšanas gadījumiem. Kopā sešu dalībvalstu kompetentajām iestādēm tika sniegti septiņi ieteikumi. 3.8. Spēju veidošana DUCG palīdzēja sagatavot muitas un licencēšanas iestādēm paredzētās eksporta kontroles izmēģinājuma modelējošās mācības (SimEX 2015), ko DG TAXUD organizēja kopā ar JRC un kas notika 2015. gada 17.–19. martā. No savas puses JRC sadarbībā ar ASV Enerģētikas ministriju turpināja organizēt vairākus seminārus licencēšanas iestādēm. 8. seminārs notika 2015. gada 22.–23. aprīlī Isprā (Itālijā) un to apmeklēja vairāk nekā 100 licencēšanas amatpersonu un tehnisko speciālistu no ES eksporta kontroles iestādēm. Attiecībā uz trešām valstīm 2015. gadā turpinājās “EU P2P Outreach programme” (ES P2P informatīvā programma) par divējāda lietojuma precēm partnervalstīs, ar ko nodrošina zināšanu pieejamību 34 valstīs, lai saskaņā ar attiecīgo valstu vajadzībām un prioritātēm pastiprinātu eksporta kontroli visā pasaulē. 4. ES eksporta kontrole – svarīgākie dati Ir grūti iegūt uzticamu informāciju par divējāda lietojuma preču eksportu, jo nav konkrētas atbilstīgās ekonomikas nozares. Tomēr Komisija un dalībvalstis apkopo datus, kas ļauj aptuveni aplēst divējāda lietojuma preču eksporta apjomu, pamatojoties, no vienas puses, uz muitā uzrādītajām precēm, kas identificētas pēc atbilstības tabulas, kura ietver divējāda lietojuma preces, un, no otras puses, uz kompetento iestāžu apkopotiem īpašiem licencēšanas datiem. Turpmāk sniegtas 2014. gada eksporta datu aplēses. Jāatzīmē, ka turpmāk sniegtās aplēses neietver pakalpojumus un tehnoloģiju nemateriālu nodošanu, kas saistīta ar divējāda lietojuma preču tirdzniecību. 4.1. ES divējāda lietojuma preču tirdzniecība – preces un galamērķi Regulu pirmkārt piemēro aptuveni 1869 to divējāda lietojuma preču eksportam, kuras uzskaitītas I pielikuma (“ES kontroles saraksts”) un kuras iedalītas 10 kategorijās (1. attēls). Šīs divējāda lietojuma preces atbilst aptuveni 1000 muitas klasifikācijas precēm , tostarp ķīmiskās vielas, metāla un nemetāla minerālu produkti, datori, elektronikas un optiskie produkti, elektroaprīkojums, iekārtas, transportlīdzekļi un transporta aprīkojums utt., un parasti ietilpst šīs lielās, dažādo preču sfēras augsto tehnoloģiju daļā. 1. attēls. I pielikumā ietverto kategorijās iedalīto divējāda lietojuma preču skaits pēc Komisijas Regulas (ES) 2015/2420 pieņemšanas salīdzinājumā ar Regulu (ES) Nr .1382/2014.



Izmantojot korelāciju starp muitas kodeksiem un divējāda lietojuma preču klasifikāciju, tiek lēsts, ka kontroli attiecina uz precēm, kas ir iekļautas “eksporta jomā”, kura veido aptuveni 20 % no ES kopējā eksporta apjoma (2. attēls). 2. attēls. “Divējāda lietojuma preču eksporta jomas” aplēstā vērtība un kopējais eksports Liela divējāda lietojuma preču eksporta jomas daļa attiecas uz eksportu uz “E001 valstīm”, kam izmanto vispārējas eksporta atļaujas. Tas atspoguļo attiecīgo preču ES eksporta tirgus struktūru, kā arī tirdzniecības sekmēšanu ar EUGEA (3. punkts) .



3. attēls. Galamērķa valstis un apakšreģioni ES divējāda lietojuma preču eksporta jomai 2014. gadā. 4. attēls. Galamērķa valstis pēc pasaules reģioniem un apakšreģioniem, 2014. gads. 5. attēls. 50 galamērķi ārpus ES pēc vērtības divējāda lietojuma preču eksporta jomā, 2014. gads . 4.2. Pieteikumi, licences un atteikumi DUCG ir apmainījusies ar informāciju un apkopojusi licencēšanas datus, lai uzlabotu izpratni par eksporta kontroli un tās ietekmi uz ekonomiku. Daži par pārskata periodu apkopotie dati ir izklāstīti turpmāk; tomēr jāatzīmē, ka ne visas dalībvalstis apkopo visus datus. Tādējādi turpmāk sniegtā informācija atspoguļo kopējo daudzumu un vērtības aptuvenas aplēses atbilstoši tikai tiem datiem, kurus sniegušas dalībvalstis. 6. attēls. Atteikumu un atļauju apjoms (skaits) (2010.-2014. gads) . 7. attēls. Atļauju un atteikumu vērtība 2010.-2014. gadā (milj. EUR).



8. attēls. Atļauju salīdzināms apjoms (skaits) katrā kategorijā, 2014. gada dati.